Document ID: 32014R0607

REGOLAMENT TAL-KUNSILL (UE) Nru 607/2014
tad-19 ta' Mejju 2014
dwar l-allokazzjoni ta' opportunitajiet ta' sajd taħt il-Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti fil-Ftehim ta' Sħubija fis-Settur tas-Sajd bejn l-Unjoni Ewropea u r-Repubblika Demokratika ta' São Tomé e Príncipe
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
Wara li kkunsidra l-proposta tal-Kummissjoni Ewropea,
Billi:
(1)
Fit-23 ta' Lulju 2007, il-Kunsill approva l-Ftehim ta' Sħubija fis-Settur tas-Sajd bejn ir-Repubblika Demokratika ta' São Tomé e Príncipe u l-Komunità Ewropea (minn hawn 'il quddiem imsejjaħ il-“Ftehim ta' Sħubija”) billi adotta r-Regolament (KE) Nru 894/2007 (1).
(2)
L-Unjoni Ewropea u r-Repubblika Demokratika ta' São Tomé u Príncipe nnegozjaw u inizjalaw, fid-19 ta' Diċembru 2013, Protokoll ġdid għall-Ftehim ta' Sħubija li jagħti lill-bastimenti tal-Unjoni opportunitajiet ta' sajd fl-ilmijiet li fuqhom ir-Repubblika Demokratika ta' São Tomé u Príncipe għandha s-sovranità jew il-ġurisdizzjoni fir-rigward tas-sajd.
(3)
Fid-19 ta' Mejju 2014, il-Kunsill adotta d-Deċiżjoni 2014/334/UE (2) dwar l-iffirmar u l-applikazzjoni provviżorja tal-Protokoll il-ġdid.
(4)
Jinħtieġ li jiġi definit il-metodu għall-allokazzjoni tal-opportunitajiet ta' sajd fost l-Istati Membri għall-perjodu tal-applikazzjoni tal-Protokoll il-ġdid.
(5)
Taħt ir-Regolament tal-Kunsill (KE) Nru 1006/2008 (3), jekk jirriżulta li l-għadd ta' awtorizzazzjonijiet tas-sajd jew l-ammont ta' opportunitajiet ta' sajd mogħtija lill-Unjoni taħt il-Protokoll il-ġdid ma jkunux ġew użati totalment, il-Kummissjoni għandha tinforma lill-Istati Membri kkonċernati. In-nuqqas ta' tweġiba sal-iskadenza li għandha tiġi ffissata mill-Kunsill għandu jiġi kkunsidrat bħala konferma li l-bastimenti tal-Istat Membru kkonċernat mhux qed jagħmlu użu sħiħ mill-opportunitajiet tas-sajd tagħhom fil-perijodu stabbilit. Jinħtieġ li tiġi ffissata tali skadenza.
(6)
Biex tkun żgurata l-kontinwità tal-attivitajiet tas-sajd tal-bastimenti tal-Unjoni, il-Protokoll il-ġdid jipprevedi li jista' jiġi applikat b'mod provviżorju minn kull Parti mid-data tal-iffirmar tiegħu. Jinħtieġ għalhekk li dan ir-Regolament jibda japplika mid-data tal-iffirmar tal-Protokoll il-ġdid,
ADOTTA DAN IR-REGOLAMENT:
Artikolu 1
1. L-opportunitajiet ta' sajd stabbiliti mill-Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti fil-Ftehim ta' Sħubija fis-Settur tas-Sajd bejn l-Unjoni Ewropea u r-Repubblika Demokratika ta' São Tomé e Príncipe (minn hawn 'il quddiem “il-Protokoll”) jitqassmu bejn l-Istati Membri kif ġej:
(a)
bastimenti tas-sajd bit-tartarun:
Spanja
16-il bastiment
Franza
12-il bastiment
(b)
bastiment tas-sajd bil-konzijiet tal-wiċċ:
-
matul l-ewwel sentejn tal-validità tal-Protokoll:
Spanja
4 bastimenti
Il-Portugall
2 bastimenti
-
matul l-aħħar sentejn tal-validità tal-Protokoll:
Spanja
5 bastimenti
Il-Portugall
bastiment wieħed
2. Ir-Regolament tal-Kunsill (KE) Nru 1006/2008 għandu japplika mingħajr preġudizzju għall-Ftehim ta' Sħubija.
3. Jekk l-applikazzjonijiet għall-awtorizzazzjonijiet tas-sajd mill-Istati Membri msemmijin fil-paragrafu 1 ma jkoprux l-opportunitajiet kollha tas-sajd stabbiliti mill-Protokoll, il-Kummissjoni għandha tqis l-applikazzjonijiet għall-awtorizzazzjonijiet tas-sajd minn kwalunkwe Stat Membru ieħor skont id-dispożizzjonijiet tal-Artikolu 10 tar-Regolament (KE) Nru 1006/2008.
4. L-iskadenza li fiha l-Istati Membri għandhom jikkonfermaw li mhumiex jagħmlu użu sħiħ mill-opportunitajiet ta' sajd mogħtija, kif previst fl-Artikolu 10(1) tar-Regolament tal-Kunsill (KE) Nru 1006/2008, hija stabbilita għal għaxart ijiem ta' xogħol li jibdew jiddekorru mid-data li fiha l-Kummissjoni tinformahom li mhuwiex qed isir użu sħiħ mill-opportunitajiet ta' sajd.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa għandu jibda japplika mid-data tal-iffirmar tal-Protokoll.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta' Mejju 2014.

Labels: 5
8
6
18
15